На основу члaна 108. и 119. став 1. тачка 1. Закона о основама система образовања и васпитања („Службени гласник РС“, број 88/17, 27/2018 - др. Закони, 10/2019, 6/2020, 129/2021 и 92/2023), члана 44. тачка 1) Статута ОШ "Трајко Стаменковић" Лесковац (Број 347/2018, 377/2019, 337/2021, 694/2022, 351/2023, 753/2023 и 489/2024) Школски одбор ОШ "Трајко Стаменковић" Лесковац на седници одржаној дана 29.04.2024.године доноси

**ПРАВИЛНИК О МЕРАМА, НАЧИНУ И ПОСТУПКУ ЗАШТИТЕ И БЕЗБЕДНОСТИ УЧЕНИКА ЗА ВРЕМЕ БОРАВКА У ШКОЛИ И СВИХ АКТИВНОСТИ**

**КОЈЕ ОРГАНИЗУЈЕ ШКОЛА**

**ОСНОВНЕ ОДРЕДБЕ**

**Члан 1.**

Правилником о мерама, начину и поступку заштите и безбедности ученика за време боравка у Школи и за време извођења свих активности које организује Школа (у даљем тексту: Правилник) прописују се мере, начин и поступак заштите ученика Школе и начин њиховог спровођења.

Заштита и безбедност ученика обезбеђују се у складу са ближим условима, облицима, мерама, начину, поступку и смерницама за заштиту и безбедност ученика, које прописује министар надлежан за послове образовања.

Средства за спровођење мера из става 1. овог Правилника, обезбеђује јединица локалне самоуправе у складу са чланом 189. став 1. тачка 8) Закона о основама система образовања и васпитања.

**Члан 2.**

Ученици имају право на заштиту и безбедност према одредбама Правилника:

-у школској згради и школском дворишту;

-ван школске зграде и школског дворишта – за време остваривања образовно-васпитног рада или других активности које организује Школа.

**Члан 3.**

Ученици имају право на заштиту и безбедност од:

-поступака других лица,

-болести и повреда,

-пожара, поплаве, елементарних непогода и других природних појава које могу угрозити безбедност.

**Члан 4.**

Одељењски старешина и наставници који са ученицима обрађују одговарајуће програмске садржаје обавезни су да ученике упознају са опасностима са којима се могу суочити за време остваривања образовно - васпитног рада и других активности које организује Школа, као и са начином понашања којим се те опасности избегавају или отклањају.

**Члан 5.**

Одредбе Правилника дужни су да поштују директор Школе (у даљем тексту: директор), запослени у Школи (у даљем тексту: запослени), ученици, родитељи, односно други законски заступници ученика (у даљем тексту: родитељи) и трећа лица када се налазе у школској згради, школском дворишту или на другом месту на којем се остварује образовно-васпитни рад или

друге активност у организацији Школе.

**Члан 6.**

Запослени, родитељи и ученици обавезни су да директору, секретару Школе (у даљем тексту: секретар), дежурном наставнику или другом овлашћеном лицу пријаве сваку појаву за коју посумњају да би могла да угрози заштиту и безбедност ученика.

**Члан 7.**

Посебна обавеза директора је да повремено, а најмање једанпут месечно, проверава да ли се спроводе мере за остваривање заштите и безбедности ученика.

Провера из става 1. овог члана врши се без најаве.

**Члан 8.**

Школа је у обавези да на почетку школске године упозна родитеље са могућношћу осигурања ученика од последица несрећног случаја које се могу евентуално десити и са условима под којима се врши осигурање.

**Члан 9**.

Ради спровођења мера утврђених Правилником, Школа сарађује са државним органима, органима града Лесковца и другим субјектима с којима је таква сарадња потребна.

**Члан 10.**

На материју коју уређује Правилник примењују се и одредбе других општих аката Школе чија је примена важна за остваривање заштите и безбедности ученика.

**ЗАШТИТА И БЕЗБЕДНОСТ У ЗГРАДИ ШКОЛЕ И ШКОЛСКОМ ДВОРИШТУ**

**Члан 11.**

Заштита и безбедност ученика од поступака других лица обухвата заштиту и безбедност од:

-дискриминације;

-насиља, злостављања и занемаривања;

-понашања које вређа углед, част или достојанство;

-страначког организовања и деловања.

**Члан 12.**

Остваривању овог вида заштите и безбедности ученика служе поштовање одредаба Правила понашања у Школи и активности стручног тима за заштиту од дискриминације, насиља, злостављања и занемаривања.

**Члан 13.**

Школа је дужна да обезбеди услове за заштиту ученика од свих облика насиља, злостављања и занемаривања.

**Члан 14.**

**Облици насиља и злостављања су:**

**Физичко насиље и злостављање** је понашање које може да доведе до стварног или потенцијалнног телесног повређивања детета, ученика или запосленог; физичко кажњавање деце и ученика о стране запослених и других одраслих особа.

**Под психичким насиљем** сматра се понашање које доводи до тренутног или трајног угрожавања психичког и емоционалног здравља и достојанства детета и ученика или запосленог.

**Социјално насиље и злостављање** је понашање којим се искључује дете и ученик из групе вршњака и различитих облика активности установе, одвајањем од других, неприхватањем по основу различитости, ускраћивањем информација, изоловањем од заједнице, ускраћивањем задовољавања социјалних потреба.

**Под сексуалним насиљем и злостављањем,** сматра се понашање којим се дете и ученик сексуално узнемирава, наводи или приморава на учешће у сексуалним активностима које не жели, не схвата или за које није развојно дорастао или се користи за проституцију, порнографију и друге облике сексуалне експлоатације.

**Под електронским насиљем и злостављањем**, сматра се злоупотреба информационо комуникационих технологија која може да има за последицу повреду друге личности и угрожавање достојанства и остварује се слањем порука електронском поштом, СМС-ом, ММС-ом, путем веб- сајта, четовањем, укључивањем у форуме, социјалне мреже и другим облицима електронске комуникације.

Осим наведених облика, насиље и злостављање препознаје се и кроз: злоупотребу, сексуално насиље, насилни екстремизам, трговину људима, експлоатацију детета и ученика, породично насиље и др.

**Злоупотреба детета и ученика** је све оно што појединац, односно установа чини или не чини, што негативно утиче, наноси штету, ускраћује или смањује могућност за безбедан и здрав развој и доводи га у немоћан положај према појединцу или установи (злоупотреба у спорту, у политичке, верске, комерцијалне и друге сврхе). Злоупотреба подразумева и прекомерно подстицање, односно психолошки притисак на дете и ученика од стране родитеља ради постигнућа која могу да имају за последицу угрожавање нормалног психофизичког и социјалног развоја и најбољег интереса детета.

**Сексуално насиље** је понашање којим се дете и ученик сексуално узнемирава, наводи или приморава на учешће у сексуалним активностима које не жели, не схвата или за које није развојно дорастао или се користи за проституцију, порнографију и друге облике сексуалне експлоатације.

**Насилни екстремизам** је промовисање, заговарање, подржавање, припремање и учествовање у идеолошки мотивисаном насиљу за остваривање друштвених, економских, верских, политичких и других циљева.

**Трговина људима** је врбовање, превожење, пребацивање, скривање или примање лица, путем претње силом или употребом силе или других облика присиле, отмице, преваре, обмане, злоупотребе овлашћења или тешког положаја или давања или примања новца или користи да би се добио пристанак лица које има контролу над другим лицем у циљу експлоатације.

**Експлоатација** је рад који није у најбољем интересу детета и ученика, а у корист је другог лица, установе или организације. Ове активности могу да имају за последицу угрожавање физичког или менталног здравља, моралног, социјалног и емоционалног развоја детета и ученика, његову економску зависност, ускраћивање права на образовање и слободу избора.

**Занемаривање и немарно поступање** је пропуштање родитеља, друге особе која је преузела бригу о детету и ученику, установе или запосленог да у оквиру расположивих средстава обезбеди услове за правилан развој детета и ученика у свим областима, а што може да наруши његово здравље и развој.

Занемаривање у установи обухвата: ускраћивање појединих облика образовно-васпитног рада неопходних детету и ученику; нереаговање на сумњу о занемаривању или на занемаривање од стране родитеља; пропусте у обављању надзора и заштите детета и ученика од повређивања, самоповређивања, употребе алкохола, дувана, наркотичког средства или психоактивне супстанце, укључивања у деструктивне групе и организације и др.

**Кризни догађај** је у већини случајева непредвидив догађај са потенцијално негативним последицама. Тај догађај и његове последице могу проузроковати значајну штету особама које су непосредно или посредно изложене кризном догађају.

Кризни догађај карактерише број жртава (повређених или настрадалих), материјална штета, психолошке реакције појединца и/или заједнице у целини, као и солидарност у сврху отклањања последица.

Кризни догађаји су:

- Природна смрт детета/ученика;

- Покушај убиства и убиство детета/ученика (у установи или ван ње);

- Покушај самоубиства ученика и самоубиство (у установи или ван ње);

- Природна смрт, самоубиство или убиство запосленог у установи;

- Саобраћајна незгода у којој је повређено или настрадало дете, односно ученик и/или запослени у установи;

- Нестанак детета/ученика;

- Масовно тровање у простору установе;

- Дојава о подметнутој експлозивној направи у установи или терористичком нападу и слично;

- Талачка криза;

- Насиље већих размера (масовне туче, вишеструка убиства, терористички напади);

- Техничко-технолошке опасности (експлозија, изливање, испаравање отровних материја и пожар);

- Природне катастрофе (поплаве, земљотреси, пожари...);

- Епидемија која је обухватила територију/општину на којој се налази установа;

- Други кризни догађаји, у смислу овог правилника.

**Члан 15**.

Школа је дужна да предузима и мере за спречавање насиља, злостављања и занемаривања.

**Члан 16.**

У циљу предузимања мера за спречавање повреда забране директор школе својом одлуком формира Тим за заштиту од дискриминације, насиља, злостављања и занемаривања ученика и активира и интерну мрежу за заштиту ученика од насиља.

**Члан 17.**

Заштита деце и ученика од насиља обухвата мере и поступке установљене Протоколом о поступању у установи у одговору на насиље, злостављање и занемаривање („Сл. гласник РС“ 11/2024) у случају појаве насиља међу ученицима, насиља од стране одрасле особе која је запослена у школи и насиља од стране одрасле особе која није запослена у школи и то:

**Мере превенције** су мере којима се:

-подиже ниво свести и осетљивости детета и ученика, родитеља и свих запослених за препознавање свих облика насиља, злостављања и занемаривања,

-негује атмосфера сарадње и толеранције, уважавања и конструктивне комуникације у којој се не толерише насиље, злостављање и занемаривање,

-истичу и унапређују знања, вештине и ставови потребни за конструктивно реаговање на насиље,

-унапређује познавање процедура за пријављивање и поступање код ученика, родитеља и свих запослених у случају сумње или сазнања о свим облицима насиља, злостављања и занемаривања обезбеђује заштита ученика, родитеља и свих запослених од насиља, злостављања и занемаривања.

-подстиче усвајање позитивних норми и облика понашања, учење вештина конструктивне комуникације и развијање емпатије

-остварује упознавање са видовима и стратегијама пружања одговарајуће подршке и разумевања различитих облика комуникација и понашања ученика са тешкоћама и сметњама у развоју и инвалидитетом

-развијају социоемоционалне компетенције ученика, родитеља и запослених (свест о себи, свест о другима, саморегулација, одговорно доношење одлука и др.)

Ученици, родитељи и запослени планирају, осмишљавају и спроводе превентивне активности, начине информисања о садржајима, мерама и активностима за спречавање и заштиту од насиља, злостављања и занемаривања. Превентивне активности са ученицима, родитељима и запосленима обухватају различите методе рада (трибине, радионице, фокус групе, коришћење дигиталне платформе за едукацију и др.)

Савет родитеља и ученички парламент се укључују у планирање и реализацију превентивних активности које могу бити предвиђене на нивоу одељења за ученике и родитеље у форми организације предавања, трибина, радионица и сл.

У оквиру превенције препоручено је стручно усавршавање свих запослених.

У оквиру превенције насиља и злостављања школа остварује васпитни рад, појачан васитни рад и васпитни рад који је у интензитету примерен потребама, самостално или у сарадњи са другим надлежним органима, организацијама и службама.

**Мере интервенције** су мере којима се насиље, злостављање и занемаривање зауставља, осигурава безбедност учесника (оних који трпе, чине или сведоче), смањује ризик од понављања, ублажавају последице за све учеснике и прате ефекти предузетих мера. У школи се интервенише на насиље, злостављање и занемаривање када се оно дешава или се догодило између: ученика (вршњачко насиље); запосленог и ученика; родитеља и ученика; родитеља и запосленог; као и када насиље, злостављање и занемаривање чине треће лице у на ученика, запосленог или родитеља.

Школа је дужна да интервенише увек када постоји сумња или сазнање да ученик трпи насиље, злостављање и занемаривање, без обзира на то где се оно догодило, где се догађа или где се припрема.

Уколико се насилно понашање догоди у школи у време образовно-васпитног рада или других активности, предузимају се мере појачаног васпитног рада а у складу са проценом нивоа, води и окончава васпитно-дисциплински поступак у роковима и на начим утврђен Законом и обавештавају се друге институције.

**Члан 18.**

У зависности од починиоца насиља као и од процењеног нивоа ризика, у заштиту од насиља укључују се: наставници, ученици, ваннаставно особље, одељењски старешина, педагошко- психолошка служба, директор школе, школски полицајац, Тим за заштиту од дискриминације, насиља, злостављања и занемаривања, родитељи (интерна мрежа заштите), а по потреби и службе изван школе: Центар за социјални рад, здравствена установа, МУП, који чине екстерну мрежу заштите.

**Члан 19.**

Сваки запослени у школи који има сазнање да је насиље у току дужан је да реагује тако што

ће исто прекинути или позвати помоћ уколико процени да самостално не може да га прекине.

После интервенције, о случају насиља, обавезно се обавештава одељењски старешина, а уколико он није присутан, насиље се пријављује дежурном наставнику, наставнику, директору, ПП служби.

**Члан 20.**

У складу са Протоколом за заштиту ученика од насиља, злостављања и занемаривања, а на основу процене нивоа ризика случај се пријављује и другим институцијама (здравственој служби, МУП-у, Центру за социјални рад).

Уколико постоји сумња да је ученик жртва злостављања или занемаривања од стране одрасле особе која није запослена у школи директор подноси пријаву надлежној институцији.

Пре подношења пријаве, школа обавештава родитеље, сем у случају да постоји процена да ће тиме бити угрожена безбедност ученика.

**Члан 21.**

Уколико је због случаја насиља од стране наставника према ученику покренут дисциплински поступак, директор школе је дужан да наставника удаљи са рада до окончања дисциплинског поступка.

Ако директор не удаљи наставника, одлуку о удаљењу дужан је да донесе Школски одбор.

**Интервенција према нивоима насиља, злостављања и занемаривања**

**Члан 22.**

Ниво насиља и злостављања условљава и предузимање одређених интервентних мера и активности.

**На првом нивоу**, (који процењује одељенски старешина) по правилу, активности предузима самостално одељењски старешина, наставник у сарадњи са родитељем, у смислу појачаног васпитног рада са одељењском заједницом, групом ученика и индивидуално. Одељенски старешина може консултовати и ПП службу.

Изузетно, ако се насилно понашање понавља, ако васпитни рад није био делотворан, ако су последице теже, ако је у питању насиље и злостављање од стране групе према појединцу или ако исти ученик трпи поновљено насиље и злостављање одељенски старешина укључује тим за заштиту. Тим за заштиту у складу са информацијама процењује ниво и предузима даље активности.

**На другом нивоу**, по правилу, активности предузима одељењски старешина у сарадњи са тимом за заштиту уз обавезно учешће родитеља, у смислу појачаног васпитног рада. Уколико појачани васпитни рад није делотворан, директор покреће васпитно-дисциплински поступак и изриче меру, у складу са законом.

**На трећем нивоу**, активности предузима директор са тимом за заштиту, уз обавезно укључивање родитеља и надлежних органа, организација и служби (центар за социјални рад, здравствена служба, полиција, јавно тужилаштво и друге организације и службе). Уколико присуство родитеља није у најбољем интересу ученика, тј. може да му штети, угрози његову безбедност или омета поступак у установи, директор обавештава центар за социјални рад, односно полицију или јавног тужиоца.

На овом нивоу обавезни су васпитни рад који је у интензитету примерен потребама ученика, као и покретање васпитно-дисциплинског поступка и изрицање мере, у складу са законом. Ако је за рад са учеником ангажована и друга организација или служба, школа остварује сарадњу са њом и међусобно усклађују активности.

Тим за заштиту процењује да ли је неопходно да током трајања васпитно-дисциплинског поступка ученик буде удаљен из процеса непосредног образовно-васпитног рада и осталих облика образовно-васпитног рада најкраће пет радних дана а најдуже до окончања васпитно-дисциплинског поступка, уважавајући ризике, досадашње понашање ученика и изречене мере, последице и околности ситуације, безбедност, узраст и сл.

О удаљењу ученика обавештава се поред родитеља и надлежни центар за социјални рад у циљу заједничког деловања и израде плана појачаног васпитног рада за ученика током трајања васпитно-дисциплинског поступка, односно мере непосредног удаљења. Родитељ је одговоран за редовно учешће детета у планираним активностима плана појачаног васпитног рада.

Након повратка у у школу, са учеником се наставља појачан васпитни рад и праћење у складу са планом.

**Члан 23.**

Информације о насиљу, злостављању и занемаривању од детета, односно ученика прикупља, по правилу, психолог, педагог, односно друго задужено лице у установи - одељењски старешина, наставник, васпитач или члан тима за заштиту, а изјава се узима у складу са законом.

У поступку заштите детета и ученика од насиља, злостављања и занемаривања установа је дужна да: поступак води ефикасно и економично; обезбеди заштиту и поверљивост података до којих дође пре и у току поступка; да дете, односно ученика не излаже поновном и непотребном давању изјава.

**Редослед поступања у интервенцији:**

**Члан 24.**

Редослед поступања у интервенцији:

**1)Проверавање сумње или откривање насиља, злостављања и занемаривања обавља се прикупљањем информација - директно или индиректно.**

У случају неосноване сумње појачава се васпитни рад и прати понашање учесника. Када се потврди сумња, директор и тим за заштиту предузимају мере и активности за извршено насиље, злостављање и занемаривање.

**2)Заустављање насиља и злостављања и смиривање учесника** је обавеза свих запослених у установи, а нарочито најближег присутног запосленог и дежурног наставника, односно васпитача да одлучно прекине све активности, раздвоји и смири учеснике у акту насиља. У случају да запослени процени да је сукоб високо ризичан и да не може сам да га заустави, одмах ће тражити помоћ.

**3)Обавештавање родитеља** и предузимање хитних акција по потреби (пружање прве помоћи, обезбеђивање лекарске помоћи, обавештавање полиције и центра за социјални рад) обавља се одмах након заустављања насиља и злостављања. Уколико родитељ није доступан или његово обавештавање није у најбољем интересу детета и ученика, школа одмах обавештава центар за социјални рад.

**4)Консултације** у Школи се врше ради: разјашњавања околности, анализирања чињеница на што објективнији начин, процене нивоа насиља и злостављања, нивоа ризика и предузимања одговарајућих мера и активности, избегавања конфузије и спречавања некоординисане акције, односно ради успостављања и развијања усклађеног, уједначеног и ефикасног поступања. Уконсултације се укључују: одељењски старешина, дежурни наставник, психолог, педагог, тим за заштиту, директор, ученички парламент. Уколико у току консултација у Школи директор и тим за заштиту, услед сложених околности не могу са сигурношћу да процене ниво насиља, злостављања и занемаривања, као и да одреде мере и активности, у консултације укључују надлежне органе и друге организације и службе: министарство надлежно за послове образовања и васпитања (у даљем тексту: Министарство) - надлежну школску управу, центар за социјални рад, полицију, правосудне органе, здравствену службу и др.

**5)Мере и активности** предузимају се за све нивое насиља и злостављања.

**-План заштите од насиља** за ученике (у даљем тексту: план заштите) сачињава се за конкретну ситуацију другог и трећег нивоа за ученике - учеснике који су претрпели насиље или били сведоци насиља и злостављања.

**-План појачаног васпитног рада за ученика** се сачињава за конкретну ситуацију другог и трећег нивоа насиља за ученике који су извршили насиље, подстрекивали на насиље или пасивно подржавали насилну ситуацију.

План заштите од насиља и план појачаног васпитног рада може да се сачине и за цело одељење, односно васпитну групу.

Активности у оквиру плана заштите од насиља ученика, као и плана појачаног васпитног рада, треба да буду конкретне и специфичне и да се кроз активности препознаје какву промену желимо да постигнемо кроз њихову реализацију.

План заштите од насиља, односно план појачаног васпитног рада зависе од: врсте и тежине насилног понашања, последица насиља по појединца и колектив, броја учесника и сл. Мере и активности се планирају на основу сагледавања карактеристика детета/ученика, потреба за подршком и уз учешће детета/ученика и родитеља, осим када се ради о насиљу у породици, када је нужно укључити надлежни центар за социјални рад.

План заштите од насиља за ученика, односно план појачаног васпитног рада за ученика садржи: активности којима се даје подршка учесницима насилне ситуације, активности усмерене на промену понашања - појачан васпитни рад, рад са родитељем, рад са одељењском заједницом, укључивање ученичког парламента и савета родитеља, а по потреби и органа управљања; носиоце тих активности, временску динамику; начине којима ће се обезбедити поновно укључивање свих учесника насиља, злостављања и занемаривања у ширу друштвену заједницу. Мере и активности треба да буду предузете уз учешће детета и ученика и да буду у складу са његовим развојним могућностима. Када тим за заштиту процени да постоји потреба да се, осим појачаног васпитног рада или васпитног рада који у интензитету одговара потребама детета, односно ученика, прилагоди и образовни рад, предложиће тиму за пружање додатне подршке ученицима израду индивидуалног образовног плана.

План заштите од насиља, као и план појачаног васпитног рада за ученика сачињава тим за заштиту заједно са одељенским старешином, односно васпитачем, психологом, педагогом, секретаром, директором и родитељем, а по потреби и са другим надлежним организацијама и службама. За ученика који се образује у складу са чланом 76. став 6. тач. 1) и 2) Закона о основама система образовања и васпитања у израду плана заштите се укључује Тим за инклузивно образовање. У припрему плана заштите од насиља, односно/плана појачаног васпитног рада и реализације, када год је могуће, установа ће укључити представнике одељенске заједнице, односно групе, ученичког парламента, као и децу, односно ученике - учеснике у насиљу и злостављању.

План заштите од насиља, као и план појачаног васпитног рада за ученика садрже и информације о мерама и активностима које установа предузима самостално, у сарадњи са другим надлежним организацијама и службама и када друге надлежне организације и службе спроводе активности самостално. Када су у мере и активности укључене друге организације и службе из спољашње мреже заштите, одређују се задаци, одговорна лица, динамика и начини међусобног извештавања.

Установа је у обавези да у изради плана заштите од насиља ученика, као и плана појчаног васпитног рада укључи родитеља и да прецизира активности које родитељ предузима у васпитном раду са учеником, као и активности које спроводи установа у пружању подршке оснаживању родитељских компетенција. Уколико родитељ одбија да учествује у планирању и реализацији активности из плана заштите од насиља ученика, односно плана појачаног васпитног рада установа обавештава надлежни центар за социјални рад, а установа наставља да реализује предвиђене активности.

План заштите од насиља, односно план појачаног васпитног рада за ученика треба да садржи и евалуацију тог плана.

Препорука је да се план евалуира на две недеље и да се по потреби ревидирају активности.

За трећи ниво насиља и злостављања директор установе подноси пријаву надлежним органима, организацијама и службама и обавештава Министарство, односно надлежну школску управу, у року од 24 сата од момента сазнања, путем дигиталне националне платформе "Чувам те" (у даљем тексту: Национална платформа) са првим информацијама о догађају и предузетим активностима, а у року од 48 сати од момента сазнања са допуном информацијама и закључцима са састанка тима за заштиту. Такође, установа путем Националне платформе ажурира информације о поступању до затварања предмета, односно предузимања свих потребних мера и њихове евалуације.

Путем Националне платформе, установе обавештавају друге надлежне институције из спољашње мреже заштите (систем социјалне и здравствене заштите, полиција и јавно тужилаштво), у складу са прописаним процедурама.

Поред наведеног, установе су у обавези да поступају по добијању пријава насиља које су им упућене путем националне платформе, а у складу са прописаним процедурама поступања у ситуацијама сумње или сазнања о ситуацијама насиља.

Уколико ученици бораве у дому, обавештава се и организациона јединица Министарства која је надлежна за послове ученичког и студентског стандарда, изузев за ученике средње школе основане за потребе унутрашњих послова, када је о свим облицима и нивоима насиља директор дужан да обавести Министарство унутрашњих послова - организациону јединицу надлежну за послове обуке. Пре пријаве обавља се разговор са родитељима, осим ако тим за заштиту процени да тиме може да буде угрожен најбољи интерес детета и ученика, о чему обавештава полицију или надлежног јавног тужиоца и надлежни центар за социјални рад.

Уколико је комуникација са медијима неопходна, одговоран је директор, осим ако је директор учесник насиља, злостављања или занемаривања. У том случају комуникацију са медијима остварује председник органа управљања.

Установа је дужна да обавести надлежну школску управу, односно министартсво пре давања изјаве медијима о конкретној ситуацији насиља која се догодила.

Ако се утврди одговорност директора за непредузимање или неблаговремено предузимање одговарајућих мера, прописаних овим правилником, у случајевима повреде забране насиља, злостављања и занемаривања у складу са законом који уређује основе система образовања и васпитања стичу се услови за престанак дужности директора.

**6)Ефекте предузетих мера и активности прати установа** (одељењски старешина, васпитач, тим за заштиту, психолог и педагог) ради провере успешности, даљег планирања заштите и других активности установе. Установа прати понашање детета и ученика које је трпело и које је извршило насиље и злостављање, али и деце и ученика који су индиректно били укључени (сведоци).

Прати се и укљученост родитеља и других надлежних органа, организација и служби. Ефекте предузетих мера прате и надлежне службе Министарства.

**Поступање установе када се деси кризни догађај и након кризног догађаја**

**Члан 25.**

Када школа има сазнање да се догодио кризни догађај одмах, а најкасније у року од 24 сата, активира се тим за кризне догађаје, који има следеће задатке:

- прикупљање података, процена потреба и обавештавање надлежних органа;

- успостављање сарадње са спољашњом мрежом заштите;

- сарадња и заједничко деловање са мобилним тимом за кризне интервенције;

- благовремено информисање деце/ученика, родитеља, запослених и медија о догађају;

- психосоцијална подршка деци, ученицима и запосленима;

- израда и реализација плана рада установе у измењеним условима и стабилизација рада у установи;

- организација евентуалних комеморативних активности;

- праћење реализације планова и евалуација;

- вођење документације и извештавање и

- други послови који могу бити од значаја у ситуацијама када се деси кризни догађај.

Када су жртве кризног догађаја деца са хроничним болестима, деца са сметњама у развоју и инвалидитетом, тим за кризне догађаје након идентификације израђује индивидуализоване планове у сарадњи са родитељима и представницима спољашње мреже заштите.

Након реализације плана поступања у кризним догађајима, и успостављања стабилног стања у школи тим за кризне догађаје врши евалуацију спроведених активности и сачињава извештај. Евалуација обухвата: анализу ефеката спроведених мера и активности односно реализацију измењеног плана рада, као и пружање прве психолошке помоћи, са посебним освртом на снаге, изазове и препоруке у реаговању на кризни догађај. На основу евалуације плана реаговања у конкретним ситуацијама, школа даље унапређује план поступања школе у кризним ситуацијама.

Уколико је због кризног догађаја дошло до прекида или извођења наставе у измењеним условима, тим за кризне догађаје у сарадњи са Педагошким колегијумом израђује посебан план даље реализације образовно-васпитног рада. Израђени план реализације усваја Наставничко веће, док Школски одбор доноси одлуку, а сагласност на план даје надлежна школска управа.

Извештај о реализацији посебног плана део је годишњег извештаја о реализацији плана заштите од насиља, злостављања и занемаривања.

Тим за кризне догађаје континуирано прати реаговања деце/ученика и запослених и процењује потребу за психосоцијалном подршком у наредном периоду и у сарадњи са спољашњом мрежом заштите израђује план о њеној реализацији.

Тим за кризне догађаје прати реализацију планова, у сарадњи са спољашњом мрежом заштите процењује степен смиривања ситуације и покреће процес договарања са породицама жртава и повређених о начинима обележавања сећања на догађај (обезбеђивање простора, активности сећања, обележавање годишњица и слично).

**Документација, анализа и извештавање**

**Члан 26.**

У спровођењу превентивних и интервентних мера и активности Школа:

1.прати остваривање програма заштите установе;

2.евидентира случајеве насиља, злостављања и занемаривања другог и трећег нивоа;

3.прати остваривање конкретних планова заштите другог и трећег нивоа;

4.укључује родитеља у васпитни рад у складу са врстом и нивоом насиља и праћење ефеката предузетих мера и активности;

5.прати остваривање активности друштвено-корисног, односно хуманитарног рада;

6.прати остваривање плана поступања установе у кризним догађајима;

7.евидентира кризне догађаје;

8.анализира стање и извештава.

Одељењски старешина, бележи насиље на првом нивоу; прати и процењује делотворност предузетих мера и активности; подноси извештај тиму за заштиту, у складу са динамиком предвиђеном програмом заштите.

О случајевима који захтевају укључивање тима за заштиту (други и трећи ниво) документацију (службене белешке и сви други облици евидентирања података о лицу, догађају, предузетим радњама и др.) води, чува и анализира за потребе установе психолог или педагог, а изузетно, други члан тима за заштиту кога је одредио директор. Тим подноси извештај директору два пута годишње. Директор извештава орган управљања, савет родитеља и ученички парламент.

Извештај о реализацији плана заштите је саставни део годишњег извештаја о раду установе и доставља се Министарству, односно надлежној школској управи.

Извештај садржи, нарочито: учесталост инцидентних ситуација и број пријава; заступљеност различитих облика и нивоа насиља, злостављања и занемаривања; број повреда; учесталост и број васпитно-дисциплинских поступака против ученика и дисциплинских поступака против запослених; број и ефекте оперативних планова заштите; остварене обуке у превенцији насиља, злостављања и занемаривања и потребе даљег стручног усавршавања; број и ефекте акција које промовишу сарадњу, разумевање и помоћ вршњака; број реализованих активности друштвено-корисног, односно хуманитарног рада, број кризних догађаја и евалуација плана поступања установе у кризном догађају; остварене обуке у циљу ефикасног реаговања установе у кризним ситуацијама, степен и квалитет укључености родитеља у живот и рад установе и друге параметре.

Директор одлучује о дозволи приступа документацији и подацима у поступку заштите детета и ученика, осим ако је на основу закона, а на захтев суда, односно другог надлежног органа обавезан да их достави. Коришћење документације у јавне сврхе и руковање подацима мора бити у складу са законом.

На основу анализа стања, праћења насиља, злостављања и занемаривања, вредновања квалитета и ефикасности предузетих мера и активности у области превенције и интервенције, установа дефинише даљу политику заштите деце и ученика од насиља, злостављања и занемаривања.

**Члан 27.**

Школа је дужна да обезбеди физичку заштиту и безбедност ученика за време остваривања образовно-васпитног рада у Школи и школском дворишту.

**Члан 28.**

За време наставе и других активности у Школи и школском дворишту, Школа је дужна да организује дежурство наставника и помоћног особља.

Помоћно особље помаже у раду дежурним наставницима, дежура на свом радном месту и не удаљава се са њега без дозволе директора или дежурног наставника.

Помоћно особље дужно је да се стара да за време часа улазна врата Школе буду под сталним надзором и све уочене недостатке и појаве које могу да угрозе безбедност ученика, отклањају и пријављују директору и секретару Школе.

Дежурство наставника, помоћног особља ближе је уређено Правилима понашања у Школи.

**Члан 29.**

Школа има просторију за пријем родитеља и других странака.

**Члан 30.**

Школа је дужна да омогући наставу физичког и здравственог васпитања на спортским теренима без присуства страних лица.

**Члан 31.**

Школа нема посебан и издвојен прилаз – главни улаз школи, већ користи исти улаз са средњом Трговинско угоститељском школом, двориште школе је ограђено и задњи улаз који служи за кретање пешака у школу се закључава. Школско двориште је осветљено.

На главном путу испред школе је обележен пешачки прелаз, постављени су хоризонтални лежећи полицајци и саобраћајни знак за ограничавање брзине кретања аутомобила. Сваки запослени обавезан је да о уоченим недостацима на саобраћајној сигнализацији обавести директора који ће ради решавања проблема ступити у контакт с надлежним органима.

**Заштита и безбедност од болести и повреда**

**Члан 32.**

Ради остваривања заштите и безбедности ученика од болести и повреда, Школа:

-води бригу о уредности и чистоћи школских просторија и школског дворишта;

-обезбеђује редовну дезинфекцију радних површина;

-врши едукацију ученика о заштити здравља;

-води бригу о обављању прописаних лекарских прегледа запослених и ученика;

-поступа по мерама надлежних органа донетим по прописима у области здравства;

-према својим могућностима обезбеђује коришћење школског намештаја, наставних и других средстава који су безбедни за употребу и одговарају психофизичким својствима ученика;

-према својим могућностима примењује стандарде и нормативе који се односе на школски простор, број ученика у одељењу и друге услове за обављање делатности;

-обезбеђује надзор наставника или стручног сарадника за време рада на уређајима или с предметима који могу изазвати повреду, као и за време извођења активности које представљају потенцијалну опасност за настанак повреде;

-предузима мере у случају промена код ученика које се односе на његово здравствено стање и о томе обавештава његовог родитеља односно другог законског заступника;

-обавезује родитеља ученика чије здравствено стање, према процени директора, наставника или стручног сарадника, може представљати опасност за друге ученике и запослена лица, да таквог ученика одведе на одговарајући преглед и забрањује му долазак на наставу и друге

активности које организује Школа, док надлежни лекар не потврди да опасност не постоји.

**Члан 33.**

Ученика чије здравствено стање, према налазу надлежног лекара, представља опасност за остале ученике и запослена лица, родитељи не смеју слати на наставу нити на друге активности у организацији Школе.

**Заштита и безбедност од пожара, поплаве, електричне струје, удара грома и других опасних појава**

**Члан 34.**

Ради остваривања заштите и безбедности ученика од пожара, Школа је обавезна да се придржава Закона о заштити од пожара, пратећих прописа и свог општег акта о тој материји.

У Школи се спроводе мере заштите од пожара које подразумевају обезбеђеност Школе довољним бројем ватрогасних апарата, хидраната, обуку запослених за руковање њима и понашање у случају опасности, у сарадњи са Одељењем за ванредне ситуације.

Оспособљавање запослених се врши према програму који утврди Школа, уз прибављену сагласност Одељења за ванредне ситуације, и исти се састоји из теоријског и практичног дела наставе, које се спроводи сваке треће године.

**Члан 35.**

Ради остваривања заштите и безбедности од поплаве и/или изливања фекалија, домар проверава исправност водоводних и канализационих инсталација и предузима потребне мере у случају уочених промена које могу угрозити безбедност.

Сви запослени и ученици обавезни су да без одлагања обавесте домара, директора, или секретара о уоченим променама на водоводним и/или канализационим инсталацијама, које могу угрозити безбедност.

**Члан 36.**

Ради остваривања заштите и безбедности од електричне струје, домар проверава исправност електричних инсталација и предузима потребне мере у случају уочених промена које могу угрозити безбедност.

Сви запослени и ученици обавезни су да без одлагања обавесте домара, директора, или секретара о уоченим променама на електричним инсталацијама, које могу угрозити безбедност.

**Члан 37.**

Уређаји, други предмети и материје који се користе у наставном процесу, за одржавање хигијене или у друге сврхе морају се држати ван домашаја неовлашћених лица, ако могу представљати опасност по живот и/или здравље ученика.

**Члан 38.**

Ради остваривања заштите и безбедности од удара грома, Школа редовно проверава исправност громобранских инсталација, у складу са прописима у тој материји.

Сви запослени и ученици обавезни су да без одлагања обавесте домара, директора, помоћника директора или секретара о уоченим променама на громобранским инсталацијама, које могу довести у питање њихово функционисање.

Поред спровођења мера из ст. 1. и 2. овог члана, Школа је обавезна да за време грмљавине обезбеди да ученици буду у школској згради.

**Члан 39.**

Заштита и безбедност од других опасних ствари и појава остварује се у складу са овим Правилником.

**ЗАШТИТА И БЕЗБЕДНОСТ НА ПУТУ ИЗМЕЂУ КУЋЕ И ШКОЛЕ**

**Члан 40.**

Директор и запослени прате стање саобраћајне сигнализације на прилазима Школи.

Сваки запослени обавезан је да о уоченим недостацима на саобраћајној сигнализацији обавести директора или секретара, који ће ради решавања проблема ступити у контакт с надлежним органима.

**Члан 41.**

Школа пред надлежним органима покреће иницијативе ради побољшања безбедности у саобраћају на прилазима Школи (постављање „лежећих полицајаца“, семафора и других уређаја, организовање дежурстава саобраћајних полицајаца и тако даље).

**Члан 42.**

Школа не преузима и не сноси одговорност за заштиту здравља и безбедности ученика на путу од куће до школе и обрнуто, као и на путу од куће до места на коме се одржавају одређени садржаји образовно-васпитног рада са ученицима за које Школа не обезбеђује услуге превоза.

Одговорност за заштиту здравља и безбедности ученика у случајевима из става 1 је у надлежности ученика и родитеља.

Школа, односно наставно особље, у обавези је да у сарадњи са запосленима установа, односно објеката у чијим се просторијама организује део садржаја из образовно-васпитног рада са ученицима, предузима све потребне мере заштите здравља и безбедности ученика.

**ЗАШТИТА И БЕЗБЕДНОСТ ВАН ЗГРАДЕ ШКОЛЕ И ШКОЛСКОГ ДВОРИШТА, ЗА ВРЕМЕ ОСТВАРИВАЊА ОБРАЗОВНО-ВАСПИТНОГ РАДА**

**И ДРУГИХ АКТИВНОСТИ КОЈЕ ОРГАНИЗУЈЕ ШКОЛА**

**Члан 43**.

На остваривање заштите и безбедности ученика за време боравка на излету, екскурзији, настави у природи, као и за време извођења неке друге активности ван зграде Школе и школског дворишта, примењују се основне одредбе Правилника, а сходно се примењују његове одредбе о остваривању заштите и безбедности ученика у згради Школе и школском дворишту.

**1. Заштита и безбедност ученика за време извођења излета, екскурзија и сличних активности**

**Члан 44.**

Приликом избора понуђача за извођење излета, екскурзија, наставе у природи и сличних активности с ученицима, Школа ће посебну пажњу посветити његовој оспособљености за остваривање заштите и безбедности ученика за време активности која се организује. Оспособљеност понуђача за остваривање заштите и безбедности ученика односи се нарочито

на:

-поседовање одговарајуће лиценце за рад;

-кадровску и техничку опремљеност за организовање путовања ученика;

-кадровску и техничку опремљеност за остваривање заштите и безбедности ученика у

објекту у којем су смештени (физичко и техничко обезбеђење објекта, обезбеђена медицинска помоћ и тако даље);

-квалитет исхране ученика.

**САРАДЊА СА ДРЖАВНИМ ОРГАНИМА И ОРГАНИМА ЛОКАЛНЕ САМОУПРАВЕ**

**Члан 45.**

Ради свеобухватне заштите и безбедности ученика, у поступку прописивања и извршавања мера, Школа сарађује са:

-Министарством просвете;

-Школском управом Лесковац;

-Градском управом- одељење за друштвене делатности и локални развој;

-Министарством унутрашњих послова – Полицијска управа Лесковац;

-Центром за социјални рад Лесковац и

-Домом здравља Лесковац.

**Члан 46.**

У сарадњи са Министарством и Школском управом Школа се стара да сви облици образовно- васпитног рада теку без застоја и проблема, да свеукупни односи учесника наставног процеса буду такви да ученици Школе буду заштићени од свих облика дискриминације и насиља.

**Члан 47.**

Уз помоћ служби надлежних минстарстава и Градске управе, Школа се стара да саобраћајна сигнализација у околини Школе буде постављена на начин који ће обезбедити максималну безбедност ученика приликом доласка и одласка из Школе.

**Члан 48.**

Сарадња са Министарство унутрашњих послова (МУП), одвија се првенствено кроз обилазак Школе и околине од стране патроле МУП-а одељења Лесковац ради контролисања услова за несметан рад Школе и спречавања и настанка потенцијалних проблема.

Школа остварује сарадњу са надлежним инспекторима службе за малолетничку деликвенцију којима се пријављује свака ситуација у Школи или у понашању ученика која може довести до деликвентног понашања, како би се спречила на време и тиме остврила безбедност других ученика Школе.

Школи је додељен школски полицајац који учествује у заштити ученика и који повезује Школу са МУП-ом, одељење Лесковац и надлежним инспекторима службе за малолетничку деликвенцију.

У време ваннаставних активности, везаних за Школу (екскурзија, такмичење и слично) Школа је у обавези да благовремено пријави свако путовање ученика, како би радници МУП-а обавили преглед ангажованих аутобуса и старали се о безбедности ученика за време путовања.

Стручни сарадници Школе, у сарадњи са одељењским старешином, остварују увид у породичне прилике, када уоче промене у понашању и учењу ученика и у случају констатације да постоји недовољна брига и надзор у породици, предлажу директору Школе обраћање надлежном Центру за социјални рад, у циљу предузимања мера ради пружања помоћи.

**ЗАВРШНЕ ОДРЕДБЕ**

**Члан 49.**

Даном ступања на снагу Правилника престаје да важи Правилник о мерама, начину и поступку заштите и безбедности ученика за време боравка у школи и свих активности које организује ОШ „Трајко Стаменковић“ Лесковац дел. број1194 од 26.09.2022.год.

**Члан 50.**

Правилник ступа на снагу осмог дана од дана објављивања на огласној табли Школе.

Председник Школског одбора

Драгана Савић

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Правилник је објављен на огласној табли дана 29.04.2024. године